Samajaya beroperasi pada tahap minima
KUCHING: Semua syarikat di Zon Perdagangan Bebas Samajaya di sini
dibenarkan beroperasi pada tahap minima oleh Jawatankuasa Pengurusan Bencana
Negeri Sarawak (JPBNS) sepanjang tempoh Perintah Kawalan Pergerakan (PKP). Menteri Muda Perdagangan Antarabangsa dan Industri, Terminal Perindustrian
dan Pembangunan Usahawan, Datuk Naroden Majais berkata Sarawak tidak terkecuali
untuk membenarkan sektor elektrik dan elektronik (E&E) itu untuk meneruskan
operasi di sini. “Hal ini adalah seiring dengan dasar Kerajaan Persekutuan yang
membenarkan sektor elektrik dan elektronik (E&E) beroperasi di tahap
minimal seperti di negeri Selangor dan Pulau Pinang. “Kerajaan negeri juga membenarkan industri melibatkan petani, nelayan,
perladangan, papan lapis dan kayu, syarikat minyak dan gas untuk beroperasi
agar ekonomi tidak terjejas teruk,” katanya. Beliau berkata demikian dalam satu kenyataan semalam bagi mengulas
kenyataan Ahli Parlimen Stampin, Chong Chieng Jen baru-baru ini yang mahu
kerajaan negeri menutup kilang elektronik di Zon Perdagangan Bebas, Samajaya
sepanjang PKP ini. Menurut Naroden, JPBNS juga telah mengumumkan kedai perkakasan, jualan
input pertanian, dan kedai bahan gantian dibenarkan beroperasi dua kali
seminggu, iaitu pada Selasa dan Khamis dari jam 7.00 pagi hingga 7.00 malam. Katanya, syarikat sektor E&E di Samajaya itu hanya beroperasi sekitar
20 hingga 30 peratus, menggunakan syif dan bukan secara ramai di dalam satu
tempat. Malah, jelas Naroden, kakitangan pengurusan sektor berkenaan juga diminta
untuk bekerja dari rumah. Tambahnya, kilang-kilang berkenaan juga diingatkan supaya menyediakan
langkah pencegahan termasuk pemeriksaan suhu badan, penggunaan penutup hidung
dan mulut, cecair sanitasi tangan, penjarakan sosial di kantin, bilik
mesyuarat, kawasan pengeluaran dan sebagainya. “Kebanyakan syarikat ini telah mula melaksanakan langkah pencegahan
tersebut sebelum PKP diumumkan lagi. “Mereka juga bertindak untuk menghadkan perjalanan kakitangan mereka ke
kawasan yang terjejas,” ujarnya. Naroden memberitahu, sebahagian daripada syarikat itu mempunyai klinik mini
mereka sendiri dengan beberapa orang doktor dan jururawat untuk memantau
kesihatan pekerja. Mereka juga ada menubuhkan jawatankuasa mereka sendiri untuk memastikan
prosedur operasi standard (SOP) dipatuhi, jelasnya. Sebelum ini, Timbalan Ketua Menteri Datuk Amar Awang Tengah Ali Hasan
bersama beberapa orang menteri pada 26 Mac telah melakukan lawatan kerja  ke lima syarikat dan kilang di Samajaya itu. Polis dan Jabatan Pertahanan Awam (JPA) juga akan terus menjalankan
pemeriksaan rutin ke atas syarikat-syarikat ini dan pada masa yang sama mereka
dikehendaki untuk mengemukakan laporan setiap hari ke JPBN melalui Kementerian
Perdagangan Antarabangsa dan Industri, Terminal Perindustrian dan Pembangunan Usahawan
(MINTRED). Setakat ini tiada syarikat yang dilaporkan tidak mengikut syarat-syarat
yang telah diberikan dan tiada kes Covid-19 yang dilaporkan di Samajaya. JPBN juga akan mengkaji semula status kilang-kilang di kawasan tersebut
jika terdapat kes Covid-19 yang dilaporkan atau jika terdapat laporan yang
tidak mematuhi terma dan syarat yang ditetapkan oleh PKP. Walau bagaimanapun, jika ada keperluan untuk menutup kilang-kilang di
Samajaya kerana Covid-19, JPBN dan MINTRED tidak akan teragak-agak untuk berbuat
demikian, tegas Naroden. 
See author's posts
